U-I-215/99
Natisni
Opravilna št.:
U-I-215/99
Datum odločitve:
21. 6. 2001
Objavljeno:
OdlUS X, 134
ECLI:
ECLI:SI:USRS:2001:U.I.215.99
Akt:
Odlok o spremembah in dopolnitvah prostorskih sestavin dolgoročnega plana Občine Kočevje za obdobje od leta 1986 do leta 2000 in družbenega plana Občine Kočevje za obdobje od leta 1986 do leta 1990 za območje Občine Osilnica - dopolnitev 1996 (Uradni list RS, št. 59/97)
Izrek:
Postopek za preizkus pobude za začetek postopka za oceno ustavnosti in zakonitosti Odloka o spremembah in dopolnitvah prostorskih sestavin dolgoročnega plana Občine Kočevje za obdobje od leta 1986 do leta 2000 in družbenega plana Občine Kočevje za obdobje od leta 1986 do leta 1990 za območje Občine Osilnica - dopolnitev 1996 (Uradni list RS, št. 59/97) se ustavi.
Evidenčni stavek:
Uredba iz razlogov, ki jih navajata pobudnika, očitno ne more biti v neskladju z določbama 111. a in 111. b člena ZVO, ki urejata pridobljene pravice koncesijskega značaja, saj ni imetnika te pravice.
Geslo:
Ustavno sodišče, nepopolna vloga in njena nedopolnitev v določenem roku.
Pravna podlaga:
Zakon o Ustavnem sodišču (ZUstS), 3. odst. 28. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Agrarna skupnost Grintovec
Datum vloge:
24. 9. 1999
Vrsta odločitve:
sklep
Vrsta rešitve:
ustavitev
Dokument:
US20863
Dokument v PDF obliki:
U-I-215-99.pdf
117 KB
Prenesite datoteko
U-I-215/99-11
21. 6. 2001
S K L E P
Ustavno sodišče je v postopku za preizkus pobude Agrarne skupnosti Grintovec, ki jo zastopa Jože Štimec iz Osilnice, na seji dne 21. junija 2001
s k l e n i l o:
Postopek za preizkus pobude za začetek postopka za oceno ustavnosti in zakonitosti Odloka o spremembah in dopolnitvah prostorskih sestavin dolgoročnega plana Občine Kočevje za obdobje od leta 1986 do leta 2000 in družbenega plana Občine Kočevje za obdobje od leta 1986 do leta 1990 za območje Občine Osilnica - dopolnitev 1996 (Uradni list RS, št. 59/97) se ustavi.
O b r a z l o ž i t e v
1. Pobudnica izpodbija Odlok o spremembah in dopolnitvah prostorskih sestavin dolgoročnega plana Občine Kočevje za obdobje od leta 1986 do leta 2000 in družbenega plana Občine Kočevje za obdobje od leta 1986 do leta 1990 za območje Občine Osilnica - dopolnitev 1996 (v nadaljevanju Odlok). Navaja, da so ji bila v postopku denacionalizacije vrnjena zemljišča in da je v postopku priprave in sprejemanja Odloka vložila predlog za zmanjšanje obsega njenih gozdov in za njihovo izločitev iz območja predvidenega parka, vendar njena vloga ni bila upoštevana. To naj bi bilo v neskladju z določbama 14. in 15. člena Ustave, saj je edina vložila takšen predlog, gozdove pa so zmanjšali le v drugih primerih. Na območju njenih gozdov naj bi ne bilo pomembne kulturne ali naravne dediščine oziroma drugega razloga, ki bi terjal zaščito gozdov. Nekatera zemljišča naj bi bila v naravi kmetijska zemljišča in ne gozd, čeprav so uvrščena "v prvo stopnjo varovalnih gozdov". Pobudnica naj bi bila v podrejenem položaju, ker naj bi izpodbijani odlok omejeval njene pravice pri gospodarjenju in uporabi zemljišč. Pobudnica predlaga, naj Ustavno sodišče pridobi kartografske priloge Odloka od Urada Republike Slovenije za prostorsko planiranje in Občine Osilnica ter jih primerja s posredovanimi kartografskimi prilogami izpodbijanega odloka, saj je mogoče, da kartografske priloge niso avtentične.
2. Ustavno sodišče je pobudnico pozvalo, naj predloži posebno pooblastilo za zastopanje po pooblaščencu Jožetu Štimcu in pojasni, katera določba Odloka naj bi bila v neskladju s citiranima določbama Ustave ter iz katerih razlogov. Ustavno sodišče je pobudnico tudi opozorilo, da lahko postopek za preizkus pobude ustavi, če je ne bo dopolnila.
3. Pobudnica je sicer pisno odgovorila, vendar vloge ni dopolnila v skladu s pozivom. Odgovorila je, da je neustavnost Odloka razvidna predvsem iz kartografskih prilog, besedilo Odloka pa je "skoraj povsem normalno". Ker naj bi ne upoštevali njenih pripomb v postopku priprave in sprejemanja Odloka in jo o razlogih za to niso seznanili, naj bi bila v neenakopravnem položaju in izigrana. Pobudnica dodaja, da je odločba Ministrstva za kmetijstvo, gozdarstvo in prehrano št. 322-01- 06/13-96 z dne 15. 1. 1999 v medsebojni zvezi s kartografskimi prilogami Odloka. Priložila je tudi pooblastila petih od devetih njenih članov za zastopanje po pooblaščencu Jožetu Štimcu.
4. Ker tudi po pozivu za dopolnitev vloge ostaja predmet pobude nejasen in nepopoln, tako da ga ni mogoče obravnavati, je Ustavno sodišče postopek ustavilo.
5. Ustavno sodišče je sprejelo ta sklep na podlagi tretjega odstavka 28. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk in dr. Lojze Ude. Sklep je sprejelo soglasno.
P r e d s e d n i k
Franc Testen